Karina Lorentzen Dehnhardt (SF), 2009-02-19:
Børnekonventionens artikel 5 fortæller om, hvor vigtigt det er, at børn har kontakt med deres familie, med deres forældre, og det er det, som det her beslutningsforslag forsøger at skabe, når en forælder rent tilfældigt bliver fængslet.
Derfor synes jeg, at det er et meget, meget vigtigt og godt forslag, og det bakkes op af forskningen, hvor man bl.a. ser, at børn har 2-3 gange større sandsynlighed for selv at ende i fængsel på et tidspunkt, hvis de har haft en forælder i fængsel.
Det, der er det store kerneproblem, er netop kontakten.
Det er selve fængslingen, der er problemet, og derfor skal vi gøre alt, hvad vi kan, for at sikre, at de her børn har en mulighed for at se deres forældre.
Det er også børnene, vi straffer, når de har en forælder i fængsel.
Derudover er der andre positive ting, som jeg må nævne, f.eks. at recidivet, altså gentagelseskriminaliteten for indsatte, ifølge forskningen netop ser ud til at blive mindre, hvis de har kontakt til deres familie.
Derfor synes jeg, at der er mange gode grunde til at sige ja til det her forslag.
Det vil også være samfundsøkonomisk godt, for vi kan spare en masse kriminalitet.
Jeg tænker også, at det vil påvirke den dynamiske sikkerhed i fængslerne, altså at fængselsfunktionærerne vil få lettere arbejdsvilkår, fordi de her fængslede forældre har det bedre med sig selv, når de kan bevare kontakten til deres familier.
Så jeg synes, at der er flere vinkler på det her forslag, som gør, at det er rigtig godt og rigtig velegnet, og det synes jeg at vi skal støtte.
Vi har i Danmark et meget restriktivt system omkring varetægtsfængslede.
I USA har man f.eks. lov til at ringe, når man er varetægtsfængslet, og det synes jeg godt man kunne se på hvordan man kunne implementere i Danmark.
Mange ting i det danske fængselsvæsen er bare tradition og har ikke længere specielt saglige begrundelser.
Derudover må jeg jo sige, at der skal mere til, og det er også derfor, at vi senere skal behandle et forslag fremsat af SF.
Vi synes, at der også skal etableres et kriseberedskab.
Det er nemlig meget, meget tilfældigt, hvordan der bliver samlet op på de familier, som pludselig får en forælder revet ud af deres hverdag.
Det er politiet, som skal stå og afgøre, om der skal gives besked til de sociale myndigheder, og det skøn er de måske netop ikke altid de bedste til at foretage.
Det, de kan gøre, er at give en henvisning til Offerrådgivningen, men kun hvis de husker det.
Jeg synes, at der er behov for at se på, om vi kan gøre noget mere for at samle op på de her familier på en lidt mere effektiv måde.
Derudover synes vi, at det ville være fantastisk, hvis man kunne indføre en børneombudsmand i hver eneste af Kriminalforsorgens institutioner, altså en konkret person, som ved rigtig meget om børn og hele tiden har fokus på at se fængslet fra et børneperspektiv.
Det gælder i forhold til indretning af besøgsrum, i forhold til kontakten til forældrene - måske kan de hjælpe forældrene med at forberede et besøg, det er jo ikke det nemmeste i et lille besøgslokale.
Hvad man skal snakke med barnet om, hvordan man skal håndtere den her situation, hvordan man kan lege i det her lille rum og de trange omgivelser, der ofte er?
Endelig er der et kæmpe og massivt behov for familiebehandlingspladser.
Der er på nuværende tidspunkt fem familiebehandlingspladser, altså steder, hvor man kan arbejde helhedsorienteret med hele familien.
Der er en kæmpe mangel på det i forhold til de mange fængslede forældre, der findes i Kriminalforsorgens institutioner.
I Sverige er de gået videre.
De har simpelt hen lavet forældrekurser, hvor de lærer forældrene at håndtere de der mange følelser, der er omkring det pludselig ikke at kunne holde regelmæssig kontakt til sine børn, lære dem, hvordan man skal tackle forældrerollen i det hele taget, når man nu bliver degraderet og er en slags andenrangsforælder, som sidder i fængsel og ikke rigtig kan være medbestemmende eller medvidende i sit barns liv.
Jeg synes, at der er rigtig mange initiativer, som vi må tænke på.
Det her handler ikke om flere rettigheder til de indsatte, det handler om rettigheder til børn, som også bliver en del af straffen.